Takel tiener probleme kamp-kamp - Education - Windhoek Express
Sunday, April 21st, 2019 08:24:11
In die lig van tieners wat aan selfone en tegnologie verslaaf is, bied hierdie vakansiekamp dalk die oplossing.
14 April 2019 | Education
Moenie vanjaar se tienerkamp op Okahandja misloop nie. Foto ter illustrasie nie
Die skoolvakansie is op hande en as jy steeds wonder hoe om jou tiener hierdie volgende paar weke besig te hou, is die Oh Snap! Tienerkamp dalk net die oplossing.
Dit is die tweede keer wat Jeug vir Christus Namibië die kamp op Okahandja aanbied. Volgens die fasiliteerder, Fiona Engelbrecht, weet hulle dat tieners talle probleme in die gesig staar. “Dit is nodig dat hulle uiting aan hierdie probleme gee, sodat dit vroeg opgelos kan word,” het sy gesê.
Gedurende die kamp, wat vanaf 28 April tot 3 Mei plaasvind, sal die tieners elke dag sekere onderwerpe bespreek. Vanjaar se tema is Oh Snap! en die hoop is dat tieners sal wegbreek as gevangenes van hul selfone. “Die realiteit is dat ouers nie beheer het oor waarmee hul kinders op hulle selfone besig is nie,” verduidelik Fiona en voeg by dat daar allerlei gevare binne sosiale media kan skuil.
“Ons het 'n verantwoordelikheid om hierdie gevare met ons kinders te bespreek,” het sy gesê.
Vir haar hou tegnologie kinders ook weg van die realiteite van die lewe. “Kinders lees nie meer nie en hulle kan nie meer gesprekke met hul ouers voer nie, want hulle is aanhoudend op hulle telefoon besig.”
Die kamp is geskik vir tieners tussen die ouderdom van 13 en 15 en sal by die Hodygos Backpackers & Hostel plaasvind. Kostes vir die week beloop N$450 en sluit akkommodasie en etes vir die week in. “Dit is 'n week vol pret en plesier,” sê Fiona opgewonde.
Verlede jaar het die kamp sowat 80 tieners gelok en hoop die organiseerders om vanjaar nog meer tieners te sien. Vir meer inligting, skakel Fiona by 062 501 834 of stuur 'n epos aan [email protected] of [email protected]
4 weeks ago - 24 March 2019 | Education